钦定古今图书集成/理学汇编/文学典/第111卷 > 余寅
## 钦定古今图书集成/理学汇编/文学典/第111卷 > 余寅

按《宁波府志》：“寅字君房，改字僧杲，号汉城。万历庚辰
进士，为都水司主事，典造属国。赐服日与承运库相
关摄，易染指。寅一以法按之，商不得输滥恶，岁节省
三千馀缗。商因诈为贵人书，怀重镪投之。寅发其事，
重惩商。逾二年，改精膳司。乙酉，初用京朝官主省试，
时同乡余有丁在政府，将用寅，固辞而止。督学陕西”，
直躬行道，一无所假借。御史首录士竟，考下下尤慎
乡贤、名宦两祠，人皆畏忌之。升左参政，随改山东，遂
乞骸，复起福建，再乞休，诏加太常少卿致仕。所居不
改湫隘，僦负郭数椽，读书著述其中。谢绝交游，耻以
文章为博名之资。海内征文者，礼币接踵，未常轻受。
卒，年七十七。寅为人贞介绝俗，必行己志，不肯借人
辞色。惟商确古文，谈诗文可废寝食。流览闳博，别邪
正，严是非，理足持身，气足服物，视势利若枯朽，言符
其行，里居屏迹公府，有造庐，请者，谢不与闻。惟郡中
水利，则言之谆切周急，赙丧，随力所给。友人沈明臣
善诗，老不能游，寅约同志，置义田百亩，授其子，葬亲
族之暴棺者。其文峻峭严核，自成一家言，著《农丈人
集》行于世。